MT Il-Ġurnal Uffiċjali ta’ l-Unjoni Ewropea C 250/16

Komunikazzjoni mill-Awtorità ta' Sorveljanza ta' l-EFTA avviż dwar ir-regoli ta' aċċess għall-fajl ta' l-Awtorità ta' Sorveljanza ta' l-EFTA f'każijiet relatati ma' l-Artikoli 53, 54 u 57 tal-ftehim taż-ŻEE

(2007/C 250/06)

A. L-avviż preżenti hu maħruġ skond ir-regoli tal-Ftehim dwar iż-Żona Ekonomika Ewropea (minn hawn 'il quddiem imsejjaħ “Il-Ftehim taż-ŻEE”) u l-Ftehim bejn l-Istati ta' l-EFTA dwar it-twaqqif ta' Awtorità ta' Sorveljanza u Qorti tal-Ġustizzja (minn hawn 'il quddiem imsejjaħ “il-Ftehim dwar is-Sorveljanza u l-Qorti”).

B. Il-Kummissjoni Ewropea (minn hawn 'il quddiem “il-Kummissjoni”) harġet avviż intitolata “Avviż tal-Kummissjoni dwar ir-regoli ta' aċċess għall-fajl tal-Kummissjoni f'każijiet skond l-Artikoli 81 u 82 tat-Trattat tal-KE, l-Artikoli 53, 54 u 57 tal-Ftehim taż-ŻEE u r-Regolament tal-Kunsill (KE) Nru 139/2004” (1). Dan l-att li ma jorbotx jistabbilixxi l-prinċipji li ssegwi l-Kummissjoni għal aċċess għal fajl tal-Kummissjoni skond l-Artikolu 27(1) u (2) tar-Regolament tal-Kunsill (KE) Nru 1/2003 (2), l-Artikolu 15(1) tar-Regolament tal-Kummissjoni (KE) Nru 773/2004 (3), l-Artikolu 18(1) u (3) tar-Regolament tal-Kunsill (KE) Nru 139/2004 (4) u l-Artikolu 17(1) tar-Regolament tal-Kummissjoni (KE) Nru 802/2004 (5).

C. L-Awtorità ta' Sorveljanza ta' l-EFTA tikkunsidra dan t'hawn fuq bħala relevanti għaż-ŻEE. Sabiex iżżomm kundizzjonijiet indaqs ta' kompetizzjoni u sabiex tiżgura applikazzjoni uniformi tar-regoli tal-kompetizzjoni taż-Żona Ekonomika Ewropea kollha kemm hi, l-Awtorità ta' Sorveljanza ta' l-EFTA qed tadotta l-avviż preżenti bil-poter mogħti lilha bl-Artikolu 5(2)(b) tal-Ftehim dwar is-Sorveljanza u l-Qorti. Hi fi ħsiebha ssegwi l-prinċipji u r-regoli stabbiliti f'dan l-avviż meta tapplika r-regoli relevanti taż-ŻEE għal każ partikolari.

I. DAĦLA U SUĠĠETT TA' L-AVVIŻ

1. L-aċċess għall-fajl ta' l-Awtorità ta' Sorveljanza ta' l-EFTA huwa wieħed mill-garanziji proċedurali maħsub sabiex japplika l-prinċipju ta' ugwaljanza tal-mezzi tal-partijiet u biex jipproteġi d-drittijiet tad-difiża. Aċċess għall-fajl jingħata skond l-Artikolu 27(1) u (2) tal-Kapitolu II tal-Protokoll 4 tal-Ftehim dwar is-Sorveljanza u l-Qorti (minn hawn 'il quddiem “Kapitolu II”) (6), l-Artikolu 15(1) tal-Kapitolu III tal-Protokoll 4 tal-Ftehim dwar is-Sorveljanza u l-Qorti (minn hawn 'il quddiem “Kapitolu III”) (7) u l-Artikolu 18(1) u (3) tal-Kapitolu XIII tal-Protokoll 4 tal-Ftehim dwar is-Sorveljanza u l-Qorti (8) (minn hawn 'il quddiem “Kapitolu XIII”) (9). Skond dawn id-dispożizzjonijet, qabel ma jittieħdu deċiżjonijiet fuq il-bażi ta' Artikoli 7, 8, 23 u 24(2) ta' Kapitolu III u Artikoli 6(3), 7(3), 8(2) sa (6), 14 u 15 ta' Kapitolu XIII, l-Awtorità tagħti lill-persuni, l-impriżi jew l-assoċjazzjonijiet ta' impriżi, skond il-każ, l-opportunità li jesprimu l-pożizzjoni tagħhom fir-rigward ta' l-oġġezzjonijiet li qed isiru kontrihom u jkunu intitolati jkollhom aċċess għall-fajl ta' l-Awtorità sabiex ikunu rrispettati bis-sħiħ id-drittijiet ta' difiża fil-proċedimenti. Dan l-avviż jipprovdi l-qafas għall-eżerċizzju tad-dritt stabbilit f'dawn id-dispożizzjonijiet. Ma jkoprix il-possibbiltà tad-dispożizzjoni ta' dokumenti fil-kuntest ta' proċeduri oħra. Dan l-avviż huwa mingħajr preġudizzju għall-interpretazzjoni ta' dawk id-dispożizzjonijiet mill-Qorti ta' l-EFTA, mill-Qorti tal-Ġustizzja u mill-Qorti tal-Prim'Istanza tal-Komunitajiet Ewropej.

2. Dan id-dritt speċifiku msemmi hawn fuq huwa distint mir-regoli ġenerali ta' l-Awtorità dwar l-aċċess għal dokumenti (10), li huwa suġġett għal kriterji u eċċezzjonijiet differenti u għandu skop ieħor.

3. It-terminu aċċess għall-fajl jintuża f'dan l-avviż esklussivament biex ifisser l-aċċess mogħti lil persuni, impriżi jew assoċjazzjonijiet ta' impriżi lil min l-Awtorità ta' Sorveljanza ta' l-EFTA tkun indirizzat dikjarazzjoni ta' oġġezzjonijiet. Dan l-avviż jikkjarifika min għandu aċċess għall-fajl għal dan l-iskop.

4. L-istess terminu, jew it-terminu aċċess għad-dokumenti, jintuża wkoll fil-Kapitoli msemmija hawn fuq fir-rigward ta' persuni li jressqu lment jew partijiet oħra involuti. Dawn is-sitwazzjonijiet huma, madanakollu, distinti minn dik tad-destinatarji ta' dikjarazzjoni ta' oġġezzjonijiet u għalhekk ma jaqgħux taħt id-definizzjoni ta' aċċess għall-fajl għall-iskop ta' din in-notifika. Dawn is-sitwazzjonijiet relatati huma indirizzat f'taqsima separata ta' dan l-avviż.

5. Dan l-avviż jispjega wkoll għal liema informazzjoni jingħata aċċess, meta jsir aċċess u liema huma l-proċeduri għall-implimentazzjoni ta' aċċess għall-fajl.

6. Ir-regoli dwar aċċess għal fajl stabbiliti f'dan l-avviż jqisu l-verżjonijiet emendati ta' Kapitolu II, Kapitolu III u Kapitolu XIII (11), kif ukoll id-Deċiżjoni ta' l-Awtorità ta' Sorveljanza ta' l-EFTA Nru 177/02/COL tat-30 t'Ottubru 2002 dwar it-termini ta' referenza ta' l-Uffiċjali tas-Smigħ f'ċerti proċedimenti tal-kompetizzjoni (12).Dan jikkunsidra wkoll il-ġurisprudenza reċenti tal-Qorti tal-Ġustizzja u l-Qorti tal-Prim'Istanza tal-Komunitajiet Ewropej (13) u l-prassi li żviluppat l-Awtorità ta' Sorveljanza ta' l-EFTA, kif ukoll il-prassi żviluppata mill-Kummissjoni mill-adozzjoni ta' l-avviż ta' l-1997 tal-Kummissjoni dwar l-aċċess għall-fajl (14).

II. AMBITU TA' AĊĊESS GĦALL-FAJL

A. Min huwa intitolat li jkollu aċċess għall-fajl?

7. L-aċċess għall-fajl skond id-dispożizzjonijiet imsemmija fil-paragrafu 1 għandu l-għan li jippermetti l-eżerċizzju effettiv tad-drittijiet ta' difiża kontra l-oġġezzjonijiet li tressqu mill-Awtorità ta' Sorveljanza ta' l-EFTA. Għal dan il-għan, kemm f'każijiet skond l-Artikoli 53 u 54 tal-Ftehim taż-ŻEE kif ukoll f'każijiet skond l-Artikoli 57 tal-Ftehim taż-ŻEE, aċċess jingħata, fuq talba, lill-persuni, impriżi jew assoċjazzjoni ta' impriżi (15), skond il-każ, li lilhom l-Awtorità tindirizza l-oġġezzjonijiet (16) (minn hawn il quddiem, “il-partijiet”).

B. L-aċċess jingħata għal liema dokumenti?

1. Il-kontenut tal-fajl ta' l-Awtorità ta' Sorveljanza ta' l-EFTA

8. Il-“fajl ta' l-Awtorità ta' Sorveljanza ta' l-EFTA” f'investigazzjoni tal-kompetizzjoni (minn hawn il quddiem “il-fajl”) jikkonsisti fid-dokumenti kollha (17), li nkisbu, li ġew prodotti u/jew miġbura mid-Direttorat għall-Kompetizzjoni u l-Għajnuna mill-Istat ta' l-Awtorità ta' Sorveljanza ta' l-EFTA, matul l-investigazzjoni.

9. Matul l-investigazzjoni skond l-Artikoli 20, 21 u 22(2) ta' Kapitolu II u l-Artikoli 12 u 13 ta' Kapitolu XIII, l-Awtorità ta' Sorveljanza ta' l-EFTA tista' tiġbor għadd ta' dokumenti, li wara eżami iktar dettaljat, jista' jirriżulta li xi wħud minnhom ma jkunux relatati mas-suġġett tal-każ ikkonċernat. Dawn id-dokumenti jistgħu jintbagħtu lura lill-impriża minn fejn ġew. Meta dawn jiġu rritornati, dawn id-dokumenti ma jibqgħux jagħmlu parti mill-fajl.

2. Dokumenti aċċessibbli

10. Il-partijiet għandhom ikunu jistgħu jiffamiljarizzaw ruħhom ma' l-informazzjoni fil-fajl ta' l-Awtorità ta' Sorveljanza ta' l-EFTA, sabiex, fuq il-bażi ta' din l-informazzjoni, ikunu jistgħu jesprimu ruħhom effettivament dwar l-opinjonijiet tagħhom dwar il-konklużjonijiet preliminari milħuqa mill-Awtorità fl-oġġezzjonijiet tagħha. Għal dan il-għan huma jingħataw aċċess għad-dokumenti kollha li jikkostitwixxu l-fajl ta' l-Awtorità, kif definit fil-paragrafu 8, bl-eċċezzjoni ta' dokumenti interni, sigrieti tan-negozju ta' impriżi oħra, jew informazzjoni kunfidenzjali oħra (18).

11. Ir-Riżultati ta' studju li sar f'konnessjoni mal-proċeduri huma aċċessibbli flimkien mat-termini ta' referenza u l-metodoloġija ta' l-istudju. Madanakollu jistgħu jinħtieġu prekawzjonijiet sabiex jiġu mħarsa d-drittijiet tal-proprjetà intellettwali.

3. Dokumenti mhux aċċessibbli

3.1. Dokumenti interni

3.1.1 Prinċipji ġenerali

12. Dokumenti interni ma jistgħu jkunu la inkriminanti u lanqas li jiskolpaw (19). Ma jikkostitwixxux parti mill-provi li fuqhom l-Awtorità ta' Sorveljanza ta' l-EFTA tista' tiddependi fl-evalwazzjoni ta' każ. Għalhekk, il-partijiet ma jingħatawx aċċess għal dokumenti interni fil-fajl ta' l-Awtorità (20). Minħabba n-nuqqas ta' valur ta' prova tagħhom, din ir-restrizzjoni dwar aċċess għal dokumenti interni ma tippreġudikax l-eżerċizzju proprju tad-dritt tad-difiża tal-partijiet (21).

13. Ma hemm l-ebda obbligu fuq l-Awtorità ta' Sorveljanza ta' l-EFTA dwar l-abbozzar ta' kwalunkwe minuti ta' laqgħat (22) ma kwalunkwe persuna jew impriża. Jekk l-Awtorità tagħżel li tieħu noti ta' dawn il-laqgħat, dawn id-dokumenti jikkostitwixxu l-interpretazzjoni ta' l-Awtorità dwar dak li ntqal fil-laqgħat u għalhekk, m'humiex ikklassifikati bħala dokumenti interni. Madanakollu, jekk il-persuna u l-impriża kkonċernata approvat il-minuti, dawn isiru aċċessibbli wara li jitneħħew xi sigrieti tan-negozju jew informazzjoni kunfidenzjali oħra. Ma jikkostitwixxux parti mill-provi li fuqhom l-Awtorità ta' Sorveljanza ta' l-EFTA tista' tiddependi fl-evalwazzjoni ta' każ (23).

14. Fil-każ ta' studju kkummissjonat f'konnessjoni mal-proċeduri, il-korrispondenza bejn l-Awtorità ta' Sorveljanza ta' l-EFTA u l-kuntrattur tagħha li jkollha fiha l-evalwazzjoni tax-xogħol tal-kuntrattur jew informazzjoni relatata ma' l-aspetti finanzjarji ta' l-istudju, huma kkunsidrati dokumenti interni u għalhekk ma jkunux aċċessibbli.

3.1.2 Korrispondenza ma' awtoritajiet pubbliċi oħra

15. Każ partikolari ta' dokumenti interni hija l-korrispondenza ta' l-Awtorità ta' Sorveljanza ta' l-EFTA ma' awtoritajiet pubbliċi oħra u d-dokumenti interni li ntbagħtu minn dawn l-awtoritajiet. Eżempji ta' dokumenti mhux aċċessibli ta' dan it-tip jinkludu: — korrispondenza bejn l-Awtorità u l-awtoritajiet ta' kompetizzjoni ta' l-Istati ta' l-EFTA, jew bejn ta' l-aħħar (24); — korrispondenza bejn l-Awtorità u awtoritajiet pubbliċi oħra ta' l-Istati ta' l-EFTA (25); — korrispondenza bejn l-Awtorità, il-Kummissjoni u l-awtoritajiet pubbliċi ta' l-Istati Membri ta' l-UE; — korrispondenza bejn l-Awtorità u awtoritajiet pubbliċi ta' pajjiżi oħra, inkluż l-awtoritajiet tal-kompetizzjoni tagħhom.

16. F'ċerti ċirkostanzi eċċezzjonali, jingħata aċċess għal dokumenti li joriġinaw minn Stati ta' l-EFTA, il-Kummissjoni jew Stati Membri ta' l-UE, wara li jitneħħew kull sigriet tan-negozju jew informazzjoni kunfidenzjali oħra. L-Awtorità ta' Sorveljanza ta' l-EFTA tikkonsulta ma' l-entità li tippreżenta d-dokument qabel ma tagħti aċċess biex jiġu identifikati s-sigrieti tan-negozju jew informazzjoni kunfidenzjali oħra. Dan huwa l-każ fejn dokumenti li joriġinaw mill-Istati ta' l-EFTA għandhom allegazzjonijiet kontra l-partijiet, li l-Awtorità ta' Sorveljanza ta' l-EFTA għandhom jeżaminaw, jew jiffurmaw parti mill-provi fil-proċess ta' investigazzjoni, b'mod simili tad-dokumenti li nkisbu minn entitajiet privati. Dawn il-kunsiderazzjonijiet japplikaw, b'mod partikolari, rigward: — dokumenti u infomazzjoni skambjati skond l-Artikolu 12 ta' Kapitolu II, u informazzjoni pprovduta lill-Awtorità skond l-Artikolu 18(6) ta' Kapitolu II; — ilmenti mressqa minn Stat ta' l-EFTA skond l-Artikolu 7(2) ta' Kapitolu II. Aċċess jingħata wkoll għad-dokumenti li joriġinaw minn Stati ta' l-EFTA jew mill-Kummissjoni sakemm huma rilevanti għad-difiża tal-persuni f'dak li jirrigwarda l-eżerċizzju tal-kompetenza mill-Awtorità ta' Sorveljanza ta' l-EFTA (26).

3.2. Informazzjoni kunfidenzjali

17. Il-fajl ta' l-Awtorità ta' Sorveljanza ta' l-EFTA jista' jinkludi wkoll dokumenti li għandhom żewġ kategoriji ta' informazzjoni, bħal sigrieti tan-negozju u informazzjoni kunfidenzjali oħra li għalihom l-aċċess jista' jkun parzjalment jew totalment ristrett (27). L-aċċess jingħata, fejn possibbli, għal verżjonijiet mhux kunfidenzjali ta' l-informazzjoni oriġinali. Fejn il-kunfidenzjalità tista' tkun żgurata biss b'ġabra fil-qosor ta' l-informazzjoni rilevanti, jingħata aċċess għal ġabra fil-qosor. Id-dokumenti l-oħra kollha jkunu aċċessibbli fil-forma oriġinali tagħhom.

3.2.1 Sigrieti tan-negozju

18. Jekk l-iżvelar ta' informazzjoni dwar l-attività tan-negozju ta' impriża jista' jagħmel ħsara lill-istess impriża, tali informazzjoni tikkostitwixxi sigrieti professjonali (28). Eżempji ta' informazzjoni li jistgħu jikkwalifikaw bħala sigrieti tan-negozju jinkludu: informazzjoni teknika u/jew finanzjarja relatata ma' l-għarfien ta' l-impriża, metodi ta' evalwazzjoni ta' spejjeż, sigrieti u proċessi ta' produzzjoni, sorsi ta' provvisti, kwantitajiet prodotti u mibjugħa, ishma fis-suq, listi ta' klijenti u distributuri, pjanijiet ta' marketing, struttura ta' spejjeż u prezzijiet u strateġija ta' bejgħ.

3.2.2 Informazzjoni kunfidenzjali oħra

19. Il-kategorija 'informazzjoni kunfidenzjali oħra' tinkludi informazzjoni oħra minbarra sigrieti tan-negozju, li jistgħu jkunu kkunsidrati bħala kunfidenzjali, sakemm l-iżvelar tagħhom jagħmel ħsara sinifikanti lil persuna jew impriża. Skond iċ-ċirkostanzi speċifiċi ta' kull każ, dan jista' japplika għal informazzjoni pprovduta minn persuni terzi dwar impriżi li jistgħu jagħmlu pressjoni ekonomika jew kummerċjali konsiderevoli fuq il-kompetituri tagħhom jew fuq is-sħab kummerċjali, klijenti jew fornituri tagħhom. Huwa leġittimu li l-iżvelar ta' ċerti ittri li ntbagħtu mill-klijenti lill-impriżi, minħabba li l-iżvelar tagħhom jista' jesponi lill-awturi għar-riskju ta' miżuri ta' ritaljazzjoni (29). Għalhekk l-idea ta' informazzjoni kunfidenzjali oħra tista' tinkludi informazzjoni li tippermetti l-partijiet jidentifikaw persuni li jilmentaw jew partijiet terzi oħra meta dawn għandhom raġuni ġġustifikata biex jibqgħu anonimi.

20. Il-kategorija ta' informazzjoni kunfidenzjali oħra tinkludi wkoll is-sigrieti militari.

3.2.3 Kriterji biex jiġu aċċettati d-domandi għal trattament kunfidenzjali.

21. Informazzjoni tkun ikklassifikata bħala kunfidenzjali meta l-persuna jew l-impriża kkonċernata għamlet talba f'dan is-sens u din it-talba ġiet aċċettata mill-Awtorità ta' Sorveljanza ta' l-EFTA (30).

22. Talbiet għall-kunfidenzjalità għandhom ikunu relatati ma' informazzjoni li taqa' fl-ambitu tad-deskrizzjonijiet ta' sigrieti tan-negozju jew informazzjoni kunfidenzjali imsemmija hawn fuq. Ir-raġunijiet għal liema informazzjoni hija meqjusa bħala sigriet tan-negozju jew informazzjoni kunfidenzjali oħra għandha tkun raġunata. (31). Talbiet għall-kunfidenzjalità normalment japplikaw biss għal informazzjoni miksuba mill-Awtorità ta' Sorveljanza ta' l-EFTA mill-istess persuna jew impriża u mhux għal informazzjoni minn sorsi oħrajn.

23. Informazzjoni relatata ma' impriża imma li hija diġà magħrufa barra mill-impriża (f'każ ta' grupp, barra mill-grupp), jew barra mill-assoċjazzjoni li lilha tkun ġiet ikkomunikata minn dik l-impriża, m'hijiex normalment ikkunsidrata kunfidenzjali (32). Tagħrif li tilef l-importanza kummerċjali tiegħu, pereżempju minħabba li jkun għadda ż-żmien, ma jistax jiġi meqjus aktar bħala kunfidenzjali. Bħala regola ġenerali, l-Awtorità ta' Sorveljanza ta' l-EFTA tippreżumi li informazzjoni dwar dħul min-negozju, bejgħ, data ta' ishma fis-suq u informazzjoni simili li ilha iktar minn 5 snin m'hijiex kunfidenzjali (33).

24. Fi proċeduri skond l-Artikoli 53 u 54 tal-Ftehim taż-ŻEE, il-kwalifika ta' parti ta' informazzjoni bħala kunfidenzjali m'hijiex ostaklu għall-iżvelar tagħha jekk tali informazzjoni tkun neċessarja biex tipprova allegazzjoni ta' ksur (“dokument li jipprova ħtija”) jew tista' tkun neċessarja biex tipprova li m'hemmx ħtija (“dokument li jipprova li m'hemmx ħtija”). F'dan il-każ, il-bżonn li jiġu mħarsa d-drittijiet tad-difiża tal-partijiet billi jiġi pprovdut l-iktar aċċess wiesa' possibbli għall-fajl ta' l-Awtorità ta' Sorveljanza ta' l-EFTA jista' jegħleb it-tħassib dwar il-ħarsien ta' informazzjoni kunfidenzjali ta' partijiet oħra (34). L-Awtorità hija responsabbli li tevalwa jekk dawk iċ-ċirkostanzi japplikawx għal kwalunkwe sitwazzjoni speċifika. Dan jirrekjedi evalwazzjoni ta' l-elementi relevanti kollha, inklużi: — ir-rilevanza ta' l-informazzjoni biex ikun determinat jekk il-ksur tar-regoli jkunx sar jew le u l-valur probatorju tiegħu; — jekk l-informazzjoni hijiex indispensabbli; — il-grad ta' sensittività involut (sa liema limitu l-iżvelar ta' l-informazzjoni jista' jagħmel ħsara lill-interessi tal-persuna jew l-impriża kkonċernata) — l-opinjoni preliminari tas-serjetà tal-ksur allegat. Kundizzjonijiet simili japplikaw għal proċeduri skond l-Artikolu 57 tal-Ftehim taż-ŻEE meta l-iżvelar ta' informazzjoni huwa kkunsidrat neċessarju mill-Awtorità ta' Sorveljanza ta' l-EFTA għall-iskop tal-proċedura (35).

25. Fejn l-Awtorità ta' Sorveljanza ta' l-EFTA għandha l-intenzjoni tiżvela informazzjoni, il-persuna jew l-impriża kkonċernata tingħata l-possibbiltà li tipprovdi verżjoni mhux kunfidenzjali tad-dokumenti fejn tinsab dik l-informazzjoni, bl-istess valur ta' prova tad-dokumenti oriġinali (36).

C. Meta jingħata aċċess għall-fajl?

26. Qabel in-notifika tad-dikjarazzjoni ta' oġġezzjonijiet ta' l-Awtorità ta' Sorveljanza ta' l-EFTA skond id-dispożizzjonijiet imsemmija fl-ewwel paragrafu, il-partijiet m'għandhom l-ebda dritt ta' aċċess għall-fajl.

1. F'proċeduri ta' l-antitrust skond l-Artikoli 53 u 54 tal-Ftehim taż-ŻEE

27. Aċċess għall-fajl jingħata fuq talba u, normalment, f'okkażjoni waħda, wara n-notifika ta' l-oġġezzjonijiet ta' l-Awtorità ta' Sorveljanza ta' l-EFTA, sabiex ikun żgurat il-prinċipju ta' ugwaljanza fil-mezzi tal-partijiet u biex ikunu mħarsa d-drittijiet tagħhom ta' difiża. Bħala regola ġenerali, għalhekk, ma jingħata l-ebda aċċess għar-risposti ta' partijiet oħra għall-oġġezzjonijiet ta' l-Awtorità. Madanakollu, parti tista' tingħata aċċess għad-dokumenti li jaslu wara n-notifika ta' l-oġġezzjonijiet fi stadju iktar tard tal-proċedura amministrativa, jekk dawn id-dokumenti jistgħu jikkostitwixxu prova ġdida — kemm ta' natura inkriminanti kif ukoll ta' natura eskulpatorja -, rigward l-allegazzjonijiet li jikkonċernaw lil dik il-parti fid-dikjarazzjoni ta' oġġezzjonijiet ta' l-Awtorità ta' Sorveljanza ta' l-EFTA. Dan huwa partikolarment il-każ meta l-Awtorità jkollha l-intenzjoni tistrieħ fuq provi ġodda.

2. Fi proċeduri skond l-Artikolu 57 tal-Ftehim taż-ŻEE

28. Skond l-Artikolu 18(1) u (3) ta' Kapitolu XIII (37), il-partijiet li jinnotifikaw jingħataw aċċess għall-fajl ta' l-Awtorità ta' Sorveljanza ta' l-EFTA fuq talba f'kull stadju tal-proċedura wara n-notifika ta' l-oġġezzjonijiet ta' l-Awtorità sal-konsultazzjoni tal-Kumitat Konsultattiv. F'kuntrast ma' dan, dan l-avviż ma jindirizzax il-possibbiltà tal-provvista tad-dokumenti qabel ma l-Awtorità tiddikjara l-oġġezzjonijiet għall-impriżi skond l-Artikolu 57 tal-Ftehim taż-ŻEE u Kapitolu XIII.

III. DOMANDI PARTIKOLARI DWAR MIN JAGĦMEL ILMENT U PARTIJIET INVOLUTI OĦRA

29. Din is-sezzjoni tirrigwarda sitwazzjonijiet fejn l-Awtorità ta' Sorveljanza ta' l-EFTA tista' jew hija obbligata tipprovdi aċċess għal ċerti dokumenti li jinsabu fil-fajl tagħha lil min qed jagħmel ilment fi proċeduri ta' l-antitrust u partijiet involuti oħra fil-proċeduri tal-konċentrazzjonijiet. Irrispettivament mill-kliem li jintużaw fir-regolamenti dwar l-antitrust u dawk li jimplimentaw il-konċentrazzjonijiet (38), dawn iż-żewġ sitwazzjonijiet huma distinti — f'termini ta' skop, ħin, u drittijiet — minn aċċess għall-fajl, kif definit fit-taqsima preċedenti ta' dan l-avviż.

A. Provvista ta' dokumenti lil min jagħmel ilment f'proċeduri ta' l-antitrust

30. Min jippreżenta lmenti m'għandux l-istess drittijiet u garanziji bħall-partijiet li qed jiġu investigati. (39) Għalhekk min qed jippreżenta lmenti ma jistax ikollu jedd ta' aċċess għall-fajl bl-istess mod kif stabbilit għall-partijiet.

31. Madanakollu, persuna li tilmenta li, skond Artikolu 7(1) ta' Kapitolu III, ġiet infurmata dwar l-intenzjoni ta' l-Awtorità ta' Sorveljanza ta' l-EFTA li tirrifjuta l-ilment tagħha (40), tista' tirrikjedi aċċess għad-dokumenti li fuqhom l-Awtorità bbażat l-evalwazzjoni proviżorja tagħha (41). Il-persuna li tagħmel l-ilment tingħata aċċess għal dawn id-dokumenti f'okkażjoni waħda, wara l-pubblikazzjoni ta' l-ittra li tinforma lill-persuna li qed tilmenta dwar l-intenzjoni ta' l-Awtorità li tiċħad l-ilment tagħha.

32. Persuni li qed jilmentaw m'għandhomx aċċess għal sigrieti professjonali jew informazzjoni kunfidenzjali oħra li l-Awtorità ta' Sorveljanza ta' l-EFTA kisbet matul l-investigazzjoni tagħha (42).

B. Provvista ta' dokumenti lil partijiet involuti oħra f'proċeduri ta' konċentrazzjoni

33. Aċċess għall-fajl fi proċeduri ta' konċentrazzjoni jingħataw ukoll, fuq talba, lil partijiet oħra involuti li ġew infurmati dwar l-oġġezzjonijiet sakemm dan huwa neċessarju għall-iskop tat-tħejjija tal-kummenti tagħhom (43).

34. Partijiet oħra involuti bħal dawn huma partijiet għall-konċentrazzjoni proposta minbarra l-partijiet li jinnotifikaw, bħal min qed jittrasferixxi u l-impriża li hija l-mira tal-konċentrazzjoni (44).

IV. PROĊEDURI GĦALL-IMPLIMENTAZZJON TA' L-AĊĊESS GĦALL-FAJL

A. Proċedura preparatorja

35. Kull persuna li tippreżenta informazzjoni jew kummenti f'waħda mis-sitwazzjonijiet imsemmija hawn taħt, jew sussegwentament tippreżenta iktar informazzjoni lill-Awtorità ta' Sorveljanza ta' l-EFTA matul l-istess proċeduri, għandha l-obbligu li tidentifika b'mod ċar kwalunkwe materjal li tikkunsidra kunfidenzjali, tagħti raġunijiet, u tipprovdi verżjoni separata mhux kunfidenzjali sad-data stipulata mill-Awtorità biex tgħarraf l-opinjonijiet tagħha (45): a) Fi proċeduri ta' l-antitrust — persuna indirizzata b'dikjarazzjoni ta' oġġezzjonijiet ta' l-Awtorità li tagħti l-opinjoni tagħha dwar l-oġġezzjonijiet (46); — persuna li tagħmel ilment li tagħti l-opinjoni tagħha dwar dikjarazzjoni ta' oġġeżżjonijiet ta' l-Awtorità (47); — kwalunkwe persuna oħra naturali jew legali, li tapplika biex tinstema' u turi interess suffiċjenti, jew li hija mistiedna mill-Awtorità biex tesprimi l-opinjoni tagħha, jew biex tikteb l-opinjonijiet tagħha jew biex tgħidhom f'seduta orali (48); — persuna li qed tippreżenta lment li jgħarraf l-opinjonijiet dwar ittra ta' l-Awtorità li tinformaha dwar l-intenzjoni ta' l-Awtorità li tiċħad l-ilment (49). b) Fi proċeduri ta' konċentrazzjoni — il-partijiet li jinnotifikaw jew partijiet oħra involuti li jgħarrfu l-opinjonijiet tagħhom dwar l-oġġezzjonijiet ta' l-Awtorità adottata bl-għan li tittieħed deċiżjoni f'dak li jirrigwarda talba għal deroga minn sospensjoni ta' konċentrazzjoni u li taffetwa b'mod negattiv wieħed jew iktar mill-partijiet, jew fuq deċiżjoni proviżorja adottata fuq is-suġġett (50); — il-partijiet li jinnotifikaw li ġew indirizzati mill-Awtorità b'dikjarazzjoni ta' l-oġġezzjonijiet, partijiet oħra involuti li ġew infurmati b'dawn l-oġġezzjonijiet jew partijiet li l-Awtorità indirizzatilhom oġġezzjonijiet bil-għan li timponi multa jew ħlasijiet perjodiċi ta' multi, li jissottomettu l-kummenti tagħhom dwar l- ġġezzjonijiet (51); — persuni terzi li japplikaw biex jinstemgħu, jew kwalunkwe persuna naturali jew legali oħra mistiedna mill-Awtorità biex tesprimi l-opinjoni tagħha, li jagħtu l-opinjoni tagħhom bil-miktub jew f'seduta orali (52); — kull persuna li tipprovdi informazzjoni skond l-Artikolu 11 tal-Kapitolu XIII.

36. Barra minn dan, l-Awtorità ta' Sorveljanza ta' l-EFTA tista' titlob, fil-każijiet kollha fejn dawn jipproduċu jew ikunu pproduċew dokumenti, li impriżi (53) jidentifikaw id-dokumenti jew partijiet mid-dokumenti, li huma jikkunsidraw sigrieti professjonali jew informazzjoni kunfidenzjali li tappartjeni lilhom, u biex jidentifikaw l-impriżi li għalihom dawn id-dokumenti huma kkunsidrati kunfidenzjali (54).

37. Għall-iskopijiet ta' ħeffa fl-indirizzar ta' talbiet għall-kunfidenzjalità msemmija fil-paragrafu 36 hawn fuq, l-Awtorità ta' Sorveljanza ta' l-EFTA tista' tistabilixxi limitu ta' żmien li fiħ l-impriżi: (i) jissostanzjaw l-ilment tagħhom għall-konfidenzjalità fir-rigward ta' kull dokument individwali jew parti minn dokument; (ii) jipprovdu lill-Awtorità b'verżjoni mhux kunfidenzali tad-dokumenti jew dikjarazzjonijiet, li fihom il-partijiet kunfidenzali jkunu mħassrin (55); Fi proċeduri antitrust l-impriżi kkonċernati jipprovdu wkoll fil-limitu tal-ħin deskrizzjoni fil-qosor ta' kull parti ta' informazzjoni mħassra (56).

38. Il-verżjonijiet mhux kunfidenzjali u d-deskrizzjonijiet ta' l-informazzjoni mħassra għandhom ikunu stabbiliti b'mod li jippermetti lil kwalunkwe parti b'aċċess għall-fajl tiddetermina jekk l-informazzjoni mħassra hijiex relevanti għad-difiża tagħha u għalhekk jekk hemmx raġunijiet suffiċjenti li titlob lill-Awtorità ta' Sorveljanza ta' l-EFTA aċċess għall-informazzjoni ddikjarata kunfidenzjali.

B. Trattament ta' informazzjoni kunfidenzjali

39. Fi proċeduri antitrust, jekk impriżi ma jikkonformawx mad-dispożizzjonijiet stipulati fil-paragrafi 35 sa 37 hawn fuq, l-Awtorità ta' Sorveljanza ta' l-EFTA tista' tassumi li d-dokumenti jew id-dikjarazzjonijiet ikkonċernati ma fihomx informazzjoni kunfidenzjali (57). L-Awtorità tista' għalhekk tassumi li l-impriża m'għandha l-ebda oġġezzjoni għall-iżvelar tad-dokumenti jew dikjarazzjonijiet ikkonċernati fl-intier tagħhom.

40. Kemm fil-proċeduri antitrust kif ukoll fil-proċeduri skond l-Artikolu 57 tal-Ftehim taż-ŻEE, jekk il-persuna jew l-impriża ikkonċernata tilħaq il-kundizzjonijiet stipulati fil-paragrafi 35 sa 37 hawn fuq, sakemm huma applikabbli, l-Awtorità ta' Sorveljanza ta' l-EFTA jew: — taċċetta proviżorjament id-dikjarazzjonijiet li jidhru ġġustifikati; jew — tinforma l-persuna jew l-impriża kkonċernata li ma taqbilx mat-talba għall-kunfidenzjalità parzjalment jew b'mod sħiħ, fejn huwa ċar li t-talba mhijiex iġġustifikata.

41. L-Awtorità ta' Sorveljanza ta' l-EFTA tista', fi stadju aktar tard, tirtira l-aċċettazzjoni proviżorja tat-talba ta' kunfidenzjalità parzjalment jew b'mod sħiħ.

42. Meta d-Direttorat għall-Kompetizzjoni u l-Għajnuna mill-Istat ta' l-Awtorità ta' Sorveljanza ta' l-EFTA ma jaqbilx mat-talba għall-kunfidenzjalità mill-bidu jew fejn ikollha l-opinjoni li l-aċċettazzjoni proviżorja għat-talba ta' kunfidenzjalità għandha tiġi rtirata, u għalhekk ikollha l-intenzjoni li tiżvela l-informazzjoni, hija tagħti lill-persuna jew impriża kkonċernata l-opportunità li tesprimi l-opinjoni tagħha. F'każijiet bħal dawn, id-Direttorat għall-Kompetizzjoni u l-Għajnuna mill-Istat jinforma bil-miktub lill-persuna jew l-impriża dwar l-intenzjoni ta' l-iżvelar ta' informazzjoni, billi jagħti r-raġunijiet tiegħu u jistipula limitu ta' żmien li fih il-persuna jew l-impriża tista' tinfurmah dwar l-opinjonijiet tagħha bil-miktub. Jekk, wara li jiġu ppreżentati dawn l-opinjonijiet, jippersisti nuqqas ta' qbil dwar it-talba għal kunfidenzjalità, il-kwistjoni titressaq quddiem l-Uffiċjal għas-Smigħ skond it-termini applikabbli ta' l-Uffiċjali għas-Smigħ ta' l-Awtorità ta' Sorveljanza ta' l-EFTA (58).

43. Fejn hemm riskju li impriża li tista' teżerċita pressjoni ekonomika jew kummerċjali konsiderevoli fuq il-kompetituri jew is-sħab kummerċjali tagħha, il-klijenti jew il-fornituri jadottaw miżuri ta' ritaljazzjoni kontrihom, bħala konsegwenza tal-kollaborazzjoni tagħhom fl-investigazzjoni li ssir mill-Awtorità ta' Sorveljanza ta' l-EFTA (59), l-Awtorità tipproteġi l-anonimità ta' l-awturi billi tiprovdilhom aċċess għal verżjoni mhux kunfidenzjali jew ġabra fil-qosor tar-risposti kkonċernati (60). Talbiet għall-anonimità f'ċirkostanza bħal dawn, kif ukoll talbiet għall-anonimità skond il-punt 81 ta' l-Avviż ta' l-Awtorità dwar il-ġestjoni ta' lmenti (61) jiġu indirizzati skond il-paragrafi 40 sa 42 hawn fuq.

C. Provvista ta' aċċess għal fajl

44. L-Awtorità ta' Sorveljanza ta' l-EFTA tista' tiddetermina li aċċess għall-fajl jingħata f'waħda minn dawn il-metodi, skond il-ħiliet tekniċi tal-partijiet: — permezz ta' CD-ROM(s) jew kwalunkwe apparat elettroniku ieħor għall-ħażna tad-data li jista' jkun disponibbli fil-futur; — permezz ta' kopji tal-fajl aċċessibbli fuq karti mibgħuta lilhom bil-posta; — permezz ta' invit biex jeżaminaw il-fajl aċċessibbli fil-kwartieri ta' l-Awtorità. L-Awtorità tista' tagħżel kwalunkwe taħlita ta' dawn il-metodi.

45. Sabiex ikun iffaċilitat l-aċċess għall-fajl, il-partijiet jirċievu lista enumerattiva ta' dokumenti li juri l-kontenut tal-fajl ta' l-Awtorità ta' Sorveljanza EFTA, kif definit fil-paragrafu 8 t'hawn fuq.

46. L-aċċess jingħata għall-provi kif ikunu jinsabu fil-fajl ta' l-Awtorità ta' Sorveljanza ta' l-EFTA, fil-forma oriġinali tagħhom: l-Awtorità m'għandha l-ebda obbligu li tipprovdi traduzzjoni ta' dokumenti fil-fajl (62).

47. Jekk parti tikkunsidra li, wara li tkun kisbet aċċess għall-fajl, teħtieġ għarfien ta' informazzjoni speċifika mhux aċċessibli għad-difiża tagħha, tista' tippreżenta domanda raġunata b'dan il-għan lill-Awtorità ta' Sorveljanza EFTA. Jekk is-servizzi tad-Direttorat tal-Kompetizzjoni u l-Għajnuna mill-Istat m'humiex f'pożizzjoni li jaċċettaw id-domanda u jekk il-parti ma taqbilx ma' din l-opinjoni, il-kwistjoni tiġi solvuta mill-Uffiċjal tas-Smigħ, skond it-termini ta' referenza applikabbli ta' l-Uffiċjali tas-Smigħ (63).

48. Aċċess għall-fajl skond din in-notifika jingħata fuq il-kondizzjoni li l-informazzjoni li tinkiseb b'dan il-mod tintuża biss għal proċedimenti ġudizzjarji jew amministrattivi għall-applikazzjoni ta' regoli tal-kompetizzjoni fil-Ftehim taż-ŻEE in kwistjoni fil-proċeduri amministrativi relatati (64). F'każ li l-informazzjoni tintuża għal skop ieħor, fi kwalunkwe ħin, bl-involviment ta' avukati esterni, l-Awtorità ta' Sorveljanza ta' l-EFTA tista' tirraporta l-inċident lill-uffiċċju fejn l-avukat jipprattika, bl-għan ta' azzjoni dixxiplinarja.

49. Bl-eċċezzjoni ta' paragrafi 45 u 47, din it-taqsima Ċ tapplika indaqs għall-għotja ta' aċċess għal dokumenti lil min jagħmel ilment (f'proċeduri ta' l-antitrust) kif ukoll lil partijiet terzi involuti (f'proċeduri ta' konċentrazzjoni).

(1) ĠU C 325, 22.12.2005, p. 7.

(2) Ir-Regolament tal-Kunsill (KE) Nru 1/2003 tas-16 ta' Diċembru 2002 dwar l-implimentazzjoni tar-regoli tal-kompetizzjoni stipulati fl-Artikoli 81 u 82 tat-Trattat, ĠU L 1, 4.1.2003, p. 1.

(3) Ir-Regolament tal-Kummissjoni (KE) numru 773/2004 tas-7 ta' April 2004 dwar it-tmexxija ta' proċeduri mill-Kummissjoni skond l-Artikolu 81 sa 82 tat-Trattat tal-KE, ĠU L 123, 27.4.2004, p. 18.

(4) Ir-Regolament tal-Kunsill (KEE) Nru 139/2004 ta' l-20 ta' Jannar 2004 dwar il-kontroll ta' konċentrazzjonijiet bejn l-impriżi (ĠU L 24, 29.1.2004, p. 1).

(5) Ir-Regolament tal-Kummissjoni (KE) Nru 802/2004 tal-21 ta' April 2004 li jimplimenta r-Regolament tal-Kunsill (KE) Nru 139/2004 dwar il-kontroll ta' konċentrazzjonijiet bejn l-impriżi, ĠU L 133, 30.4.2004, p. 1. Verżjoni kkoreġuta mill-ĠU L 172, 6.5.2004, p. 9.

(6) Wara l-Ftehim li jemenda l-Protokol 4 tal-Ftehim ta' l-Istati ta' l-EFTA dwar it-twaqqif ta' Awtorità ta' Sorveljanza u Qorti tal-Ġustizzja ta' l-24 ta' Settembru 2004, li daħal fis-seħħ fl-20 ta' Mejju 2005, il-Kapitolu II tal-Protokoll 4 tal-Ftehim dwar is-Sorveljanza u l-Qorti jirrifletti sewwa fir-Regolament tal-pilastru ta' l-EFTA (KE) Nru 1/2003.

(7) Wara d-dħul fis-seħħ tal-Ftehim li jemenda l-Protokoll 4 tal-Ftehim ta' l-Istati ta' l-EFTA dwar it-twaqqif ta' Awtorità ta' Sorveljanza u Qorti tal-Ġustizzja tat-3 ta' Diċembru 2004 fl-1 ta' Lulju 2005, Kapitolu III tal-Protokoll 4 tal-Ftehim dwar is-Sorveljanza u l-Qorti jirrifletti r-Regolament (KE) Nru 773/2004.

(8) Wara l-Ftehim ta' l-4 ta' Ġunju 2004 li jemenda l-Protokol 4 tal-Ftehim ta' l-Istati ta' l-EFTA dwar it-twaqqif ta' Awtorità ta' Sorveljanza u Qorti tal-Ġustizzja, li daħal fis-seħħ fl-20 ta' Mejju 2005, l-Artikolu 4(4) sa (5) u l-Artikoli 6 u 24 tal-Kapitolu XIII jikkorrispondu għal Artikoli b'numri identiċi tar-Regolament (KE) Nru 139/2004. (L-Artikoli 1 sa 3, 4 (1) sa (3) u 5 ta' dak ir-Regolament jinsabu fl-Att imsemmi f'punt 1 ta' l-Anness XIV tal-Ftehim taż-ŻEE (Regolament (KE) Nru 139/2004).)

(9) Aċċess għall-fajl jingħata wkoll skond l-Artikolu 17 (1) tar-Regolament tal-Kummissjoni (KE) Nru 8002/2004 tal-21 ta' April 2004 li jimplimenta r-Regolament tal-Kunsill (KE) Nru 139/2004 dwar il-kontroll ta' konċentrazzjonijiet bejn l-impriżi, ĠU L 133, 30.4.2004, p. 1. Verżjoni kkoreġuta mill-ĠU L 172, 6.5.2004, p. 9.(minn hawn 'il quddiem “Ir-Regolament tal-Kummissjoni dwar l-Implimentazzjoni tal-Konċentrazzjonijiet”). Dan ir-Regolament tal-Kummissjoni huwa bħalissa mistenni li jiġi inkluż mal-Ftehim taż-ŻEE u l-Ftehim dwar is-Sorveljanza u l-Qorti. Minħabba li huwa previst li l-Protokoll 4 tal-Ftehim dwar is-Sorveljanza u l-Qorti, meta dan ikun emendat, ser ikollu dispożizzjonijiet li jikkorrispondu għal dawk tar-Regolament tal-Kummissjoni dwar l-Implimentazzjoni tal-Konċentrazzjonijiet, l-Awtorità ta' Sorveljanza ta' l-EFTA f'dan il-każ għandha tikkunsidra, u tirreferi għar-Regolament tal-Kummissjoni dwar l-Implimentazzjoni tal-Konċentrazzjonijiet.

(10) Ara l-Linji Gwida ta' Informazzjoni dwar l-Awtorità ta' Sorveljanza ta' l-EFTA fuq:

http://www.eftasurv.int/information/dbaFile449.html.

(11) Kif ukoll ir-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.

(12) ĠU C 80, 27.3.2003, p. 27 u s-Suppliment ŻEE Nru 16, tal-ĠU 16, 27.3.2003, p. 2.

(13) B'mod partikolari il-Kawżi Konġunti T-25/95 et al, Cimenteries CBR SA et al. v il-Kummissjoni, [2000] ECR II-0491 L-Artikolu 6 tal-Ftehim taż-ŻEE jistipula li, mingħajr ħsara għall-iżviluppi futuri tal-ġurisprudenza, id-dispożizzjonijiet ta' dan il-Ftehim, sa fejn huma identiċi fis-sustanza għar-regoli korrispondenti tat-Trattat li jistabbilixxi l-Komunità Ewropea u t-Trattat li jistabbilixxi l-Komunità Ewropea tal-Faħam u l-Azzar u ta' atti adottati fl-applikazzjoni ta' dawn iż-żewġ trattati, għandhom, fl-implimentazzjoni u l-applikazzjoni tagħhom, ikunu interpretati f'konformità mad-deċiżjonijiet relevanti tal-Qorti tal-Ġustizzja tal-Komunitajiet Ewropej mogħtija qabel id-dati tal-firma tal-Ftehim taż-ŻEE. F'dak li jirrigwarda deċiżjonijiet relevanti mill-Qorti tal-Ġustizzja mogħtija wara d-data tal-firma tal-Ftehim taż-ŻEE, isegwi mill-Artikolu 3(2) tal-Ftehim tas-Sorveljanza u l-Qorti, li l-Awtorità ta' Sorveljanza ta' l-EFTA u l-Qorti ta' l-EFTA jridu jqisu kif xieraq il-prinċipji stabbiliti b'dawn id-deċiżjonijiet.

(14) Avviż tal-Kummissjoni dwar ir-regoli interni tal-proċedura li tipproċessa t-talbiet għall-aċċess għall-fajl f'każi skond l-Artikoli 85 u 86 [issa 81 u 82] tat-Trattat KE, l-Artikoli 65 u 66 tat-Trattat KEFA u tar-Regolament tal-Kunsill (KEE) Nru 4064/89, ĠU C 23, 23.1.1997, p. 3. Kif provdut fl-Artikolu 58 tal-Ftehim taż-ŻEE u l-Protokoll 23 li hemm miegħu, l-Awtorità u l-Kummissjoni għandhom jikkooperaw bil-ħsieb li jippromwovu implimentazzjoni, applikazzjoni u interpretazzjoni inter alia omoġenea tal-Ftehim taż-ŻEE. Għalkemm id-Deċiżjonijiet tal-Kummissjoni ma torbotx lill-Awtorità, l-Awtorità għalhekk tipprova tqis kif xieraq il-każistika tal-Kummissjoni.

(15) F'din in-Notifika, it-terminu “impriża” jinkludi kemm impriżi kif ukoll assoċjazzjonijiet ta' impriżi. It-terminu 'persuna' jinkludi persuni naturali u legali. Bosta entitajiet huma persuni legali u impriżi fl-istess ħin; f'dan il-każ, huma koperti miż-żewġ termini. L-istess japplika fejn persuna naturali tkun impriża fis-sens ta' l-Artikoli 53 u 54 tal-Ftehim taż-ŻEE. Fil-proċeduri tal-konċentrazzjonijiet, għandhom jitqiesu l-persuni msemmija fl-Artikolu 3(1)(b) ta' l-Att imsemmi f'punt 1 ta' Anness XIV tal-Ftehim taż-ŻEE (Regolament (KE) Nru 139/2004, anke meta dawn huma persuni naturali. Fejn huma involuti fil-proċeduri tal-kompetizzjoni ta' l-Awtorità ta' Sorveljanza ta' l-EFTA entitajiet mingħajr personalità ġuridika li m'humiex ukoll impriżi, l-Awtorità tapplika, fejn xieraq, il-prinċipji stabbiliti f'dan l-Avviż mutatis mutandis.

(16) Ara l-Artikolu 15(1) tal-Kapitolu II, l-Artikoli 18(3) tal-Kapitolu XIII, u l-Artikolu 17(1) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota t'hawn fuq..

(17) F'dan l-avviż it-terminu 'dokument' jintuża għall-forom kollha ta' appoġġ għall-informazzjoni, irrispettivament mill-apparat ta' ħażna. Dan ikopri wkoll kwalunkwe apparat ta' ħażna ta' data elettronika li jistgħu jkunu disponibbli fil-futur.

(18) Ara l-Artikolu 27(2) ta' Kapitolu II, l-Artikoli 15(2) u 16(1) ta' Kapitolu III, u l-Artikolu 17(3) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.. Dawk l-eċċezzjonijiet huma msemmija wkoll fil-Kawża T-7/89, Hercules Chemicals v. il-Kummissjoni (1991) ECR II-1711, paragrafu 54. Il-Qorti tal-Prim'Istanza tal-Komunitajiet Ewropej iddeċidiet li m'huwiex il-jedd tal-Kummissjoni waħidha li tiddeċiedi liema huma d-dokumenti fil-fajl li jistgħu jkunu utli għall-iskop tad-difiża (Ara l-Kawża T-30/91 Solvay v il-Kummissjoni, [1995] ECR II-1775, paragrafi 81-86, u l-Kawża T-36/91 ICI v il-Kummissjoni, [1995] ECR II-1847, paragrafi 91-96).

(19) Eżempji ta' dokumenti interni huma abbozzi, opinjonijiet, memoranda jew noti mid-Direttorati ta' l-Awtorità jew awtoritajiet pubbliċi oħra kkonċernati.

(20) Ara l-Artikolu 27(2) ta' Kapitolu II, l-Artikoli 15(2) ta' Kapitolu III, u l-Artikolu 17(3) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq..

(21) Ara paragrafu 1 hawn fuq.

(22) Ara f'dan ir-rigward id-deċiżjoni tat-30.9.2003 fil-Kawżi Konġunti T-191/98 u T-212/98 sa T-214/98 Atlantic Container Line and others v il-Kummissjoni (TACA), [2003] ECR II-3275, paragrafi 349-359.

(23) Dikjarazzjonijiet imniżżla skond l-Artikolu 19 jew l-Artikolu 20(2)(e) ta' Kapitolu II jew Artikolu 13(2)(e) ta' Kapitolu XIII normalment jappartjenu wkoll lid-dokumenti aċċessibbli (ara paragrafu 10 hawn fuq).

(24) Ara l-Artikolu 27(2) ta' Kapitolu II, l-Artikoli 15(2) ta' Kapitolu III, u l-Artikolu 17(3) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota t'hawn fuq. F'dan l-avviż it-terminu 'Stati EFTA' jinkludi l-Istati EFTA li huma parti mill-Ftehim taż-ŻEE

(25) Ara f'dan ir-rigward l-Ordni tal-Qorti tal-Prim'Istanza fil-Kawżi T-134/94 et al NMH Stahlwerke and Others v il-Kummissjoni [1997] ECR II-2293, paragrafu 36, u l-Kawża T-65/89, BPB Industries and British Gypsum [1993] ECR II-389, paragrafu 33.

(26) Fil-qasam tal-kontroll tal-konċentrazzjonijiet, dan jista' japplika b'mod partikolari għal sottomissjonijiet minn Stat ta' l-EFTA skond l-Artikolu 9 (2) ta' Kapitolu XIII għal dak li jirrigwarda r-riferiment tal-każ.

(27) Ara l-Artikolu 16(1) ta' Kapitolu III u l-Artikolu 17(3) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara nota t'hawn fuq. Il-Kawża T7/89, Hercules Chemicals NV v il-Kummissjoni, (1991) ECR II-1711, paragrafu 54; Il-Kawża T-23/99, LR AF 1998 A/S v il-Kummissjoni, (2002) ECR II-1705, paragrafu 170.

(28) Is-Sentenza tat-18.9.1996 fil-Kawża T-353/94T-353/94, Postbank NV v il-Kummissjoni, [1996] ECR II-921, paragrafu 87.

(29) Il-Qrati tal-Komunità ddeċidew dwar din il-kwistjoni relatata mad-dispożizzjonijiet korrispondenti tal-Komunità kemm f'każijiet ta' allegazzjoni ta' abbuż ta' pożizzjoni dominanti (l-Artikolu 82 tat-Trattat tal-KE) (Kawża T-65/89, BPB Industries and British Gypsum [1993] ECR II-389; u l-Kawża C-310/ 93P, BPB Industries and British Gypsum [1995] ECR I-865), kif ukoll f'kawżi ta' konċentrazzjonijiet (il-Kawża T-221/95 Endemol v il-Kummissjoni [1999] ECR II-1299, paragrafu 69, u l-Kawża T-5/02 Laval v il-Kummissjoni [2002] ECR II-4381, paragrafu 98 et seq.).

(30) Ara paragrafu 40 hawn taħt.

(31) Ara paragrafu 35 hawn taħt.

(32) Madankollu, sigrieti professjonali jew informazzjoni kunfidenzjali oħra li jingħataw lil assoċjazzjoni kummerċjali jew professjonali mill-membri tagħha ma jitilfux in-natura kunfidenzjali tagħhom f'dak li jirrigwarda partijiet terzi u għalhekk ma jistgħux ikunu mgħoddija lil min jippreżenta lmenti. Ara l-Kawżi Konġunti 209 sa 215 u 218/78, Fedetab, (1980) ECR 3125, paragrafu 46.

(33) Ara paragrafi 35-38 hawn taħt dwar domandi lill-impriżi biex jidentifikaw l-informazzjoni kunfidenzjali.

(34) Ara l-Artikolu 27(2) ta' Kapitolu II u l-Artikolu 15(3) ta' Kapitolu III.

(35) L-Artikolu 18(1) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.

(36) Ara paragrafu 42 hawn taħt.

(37) U l-Artikolu 17(1) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.

(38) Ara l-Artikolu 8(1) ta' Kapitolu III, li jitkellem dwar ' aċċess għal dokumenti' għal min jagħmel ilment u Artikolu 17(2) tar-Regolament tal-Kummissjoni li Jimplimenta l-Konċentrazzjonijiet, ara nota t'hawn fuq, li titkellem dwar 'aċċess għall-fajl' għal persuni oħra involuti 'sakemm dan huwa neċessarju għall-iskopijiet tat-tħejjija tal-kummenti tagħhom'.

(39) Ara f'dan ir-rigward Kawża T-17/93 Matra-Hachette SA v il-Kummissjoni, [1994] ECR II-595, paragrafu |34. Il-Qorti tal-Prim'Istanza tal-Komunitajiet Ewropej iddeċidiet li d-drittijiet ta' partijiet terzi, kif stipulat fl-Artikolu 19 tar-Regolament tal-Kumsill Nru 17 tas-6.2.1962 (issa sostitwit bl-Artikolu 27 tar-Regolament (KE) Nru 1/2003), kienu limitati għad-dritt ta' parteċipazzjoni fil-proċedura amministrativa.

(40) Permezz ta' ittra ppubblikata skond l-Artikolu 7(1) ta' Kapitolu III.

(41) Ara l-Artikolu 8(1) ta' Kapitolu III.

(42) Ara l-Artikolu 8(1) ta' Kapitolu III.

(43) Ara l-Artikolu 18 (4) ta' Kapitolu II u l-Artikolu 17(2) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara nota hawn fuq.

(44) L-Artikolu 11(b) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.

(45) Ara l-Artikolu 16(2) ta' Kapitolu III u l-Artikolu 18(2) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara nota hawn fuq.

(46) Ara wkoll l-Artikolu 10(2) tal-Kapitolu III.

(47) Ara wkoll l-Artikolu 6(1) tal-Kapitolu III.

(48) Ara wkoll l-Artikolu 13(1) u (3) tal-Kapitolu III.

(49) Ara wkoll l-Artikolu 7(1) tal-Kapitolu III.

(50) L-Artikolu 12(1) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.

(51) L-Artikolu 13(1) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.

(52) Skond l-Artikolu 16 tar-Regolament tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.

(53) Fi proċeduri ta' konċentrazzjoni l-prinċipji stabbiliti fil-paragrafu preżenti u dawk sussegwenti japplikaw ukoll għall-persuni msemmija fl-Artikolu 3(1)(b) ta' l-Att imsemmi f'punt nru 1 ta' l-Anness XIV tal-Ftehim taż-ŻEE (Regolament (KE) Nru 139/2004).

(54) Ara l-Artikolu 16(3) tal-Kapitolu III u l-Artikolu 18(3) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara nota hawn fuq. Dan japplika wkoll għal dokumenti miġbura mill-Awtorità ta' Sorveljanza ta' l-EFTA fi spezzjoni skond l-Artikolu 13 tal-Kapitolu XIII u l-Artikoli 20 u 21 tal-Kapitolu II.

(55) Ara l-Artikolu 16(3) tal-Kapitolu III u l-Artikolu 18(3) tar-Regolament tal-Kummissjoni dwar l-Implimentazzjoni tal-Konċentrazzjonijiet, ara nota hawn fuq.

(56) Ara l-Artikolu 16(3) tal-Kapitolu III.

(57) Ara l-Artikolu 16 tal-Kapitolu III.

(58) Ara l-Artikolu 9 tad-Deċiżjoni Nru 177/02/COL tat-30 ta' Ottubru 2002, ĠU L 80, 27.3.2003, p. 27 u s-Suppliment ŻEE tal-ĠU Nru 16, 27.3.2003, p. 2.

(59) Ara paragrafu 19 hawn fuq.

(60) Ara l-Kawża T-5/02, Tetra Laval v il-Kummissjoni, [2002] ECR II-4381, paragrafi 98, 104 u 105.

(61) In-Notifika ta' l-Awtorità ta' Sorveljanza ta' l-EFTA dwar il-ġestjoni ta' lmenti mill-Awtorità ta' Sorveljanza ta' l-EFTA skond l-Artikoli 53 u 54 tal-Ftehim taż-ŻEE, li għadha ma ġietx ippubblikata.

(62) Ara f'dan il-kuntest. Kawża T-25/95 et al. Cimenteries, paragrafu 635.

(63) Ara l-Artikolu 8 tad-Deċiżjoni Nru 177/02/COL tat-30 ta' Ottubru 2002, ĠU L 80, 27.3.2003, p 27 u s-Suppliment ŻEE tal-ĠU Nru 16, 27.3.2003, p. 2.

(64) Ara l-Artikoli 15(4) u 8(2) ta' Kapitolu III, rispettivament u l-Artikolu 17(4) tar-Regoli tal-Kummissjoni dwar l-Implimentazzjoni tal-Konċentrazzjonijiet, ara n-nota hawn fuq.